Viðar Örn Kjartansson í leik með Rubin Kazan í vetur . Ljósmynd / Rubin Kazan Íþróttastjóri sænska knattspyrnufélagsins Hammarby staðfestir að félagið hafi haft mikinn áhuga á að fá Viðar Örn Kjartansson aftur í sínar raðir en segir að hann sé of dýr fyrir félagið á þessari stundu . Eins og fram kom í Morgunblaðinu fyrir skömmu er Hammarby eitt þeirra liða sem hefur viljað fá Viðar í sínar raðir eftir að í ljós kom að hann væri á leið frá Rússlandi , þar sem hann er samningsbundinn Rostov og er nýkominn aftur þangað úr láni hjá Rubin Kazan . Viðar lék með Hammarby sem lánsmaður fyrri hluta síðasta árs og skoraði þá 7 mörk í 15 leikjum í sænsku úrvalsdeildinni . Jesper Jansson staðfesti við Fotbollskanalen að hann hefði fylgst vel með stöðu Viðars hjá Rostov og verið í sambandi við hann , en eins og staðan væri í dag væri ekki raunhæfur kostur að fá hann lánaðan eða keyptan . „ Launin í Rússlandi eru gríðarlega há og jafnvel þótt við fengjum hann á hagstæðu kaupverði þyrfti að leysa launamálin . Viðar naut sín hjá okkur og við nutum þess að hafa hann í okkar liði , en nú lítur út fyrir að við þyrftum að greiða honum há laun og gera við hann langan samning . En við höldum sambandi og fylgjumst með hvernig málin þróast , “ sagði Jansson .